घरमा आगलागी हुँदा लाखौंको क्षति
ताप्लेजुङको सिदिङ्वा गाउँपालिका –७ सुरुम्खिममा एक घरमा आगलागी हुँदा लाखौं मूल्य बराबरको क्षति भएको छ । भाइटीकाको दिन अर्थात आज बिहीबार  बिहान बुरुम्खिम टोलका स्थानीय भीष्मराज खुदाङको घरमा आगलागी भएको हो ।
चन्द्र पन्दाकताप्लेजुङ, कात्तिक १० गते । ताप्लेजुङको सिदिङ्वा गाउँपालिका –७ सुरुम्खिममा एक घरमा आगलागी हुँदा लाखौँ मूल्य बराबरको क्षति भएको छ । भाइटीकाको दिन अर्थात् आज बिहीबार  बिहान बुरुम्खिम टोलका स्थानीय भीष्मराज खुदाङको घरमा आगलागी भएको हो ।बिहान करिब ११ बजेतिर अचानक भएको आगलागीबाट घर पूर्णरुपमा जलेर नष्ट भएको सुरुम्खिमका वडाध्यक्ष लक्ष्मण तामाङले जानकारी दिनुभयो । आगलागीबाट घरभित्र भएको खाद्यान्न, लत्ताकपडा, भाँडावर्तन लगायतका अन्य सामग्री जलेर नष्ट भएको छ । अनुमानित १५ लाख रुपियाँ बढीको क्षति भएको हुनसक्ने वडाध्यक्ष तामाङको भनाइ छ । क्षतिको यकिन विवरण भने आइनसकेको उहाँले बताउनुभयो । आगलागी घटना हुनासाथ खेबाङ प्रहरी चौकीलाई खबर गरिए पनि अहिलेसम्म प्रहरी टोली आइनपुगेका कारण विवरण सङ्कलनमा ढिलाइ भइरहेको उहाँले बताउनुभयो । आगलागीको कारण पनि खुल्न नसकेको वडाध्यक्ष तामाङले जानकारी दिनुभयो ।यता घरमा लागेको आगो स्थानीय जुटेर नियन्त्रणमा लिने प्रयास गरेको भए पनि सम्भव नभएको गाउँलेको भनाइ छ । नजिकै रहेका अन्य केही घर भने जोगाउनलाई स्थानीयहरू सफल भएका छन् ।